|  |  |
| --- | --- |
|  | ПРАВИЛНИК  О ДОПУНИ ПРАВИЛНИКА О НАСТАВНОМ ПЛАНУ И ПРОГРАМУ СТРУЧНИХ ПРЕДМЕТА СРЕДЊЕГ СТРУЧНОГ ОБРАЗОВАЊА У ПОДРУЧЈУ РАДА ЗДРАВСТВО И СОЦИЈАЛНА ЗАШТИТА  ("Сл. гласник РС - Просветни гласник", бр. 3/2017) |

На основу члана 79. став 3. Закона о основама система образовања и васпитања (“Службени гласник РС”, бр. 72/09, 52/11, 55/13, 35/15 - аутентично тумачење, 68/15, 62/16 - УС),

Министар просвете, науке и технолошког развоја доноси

**ПРАВИЛНИК**

**о допуни Правилника о наставном плану и програму стручних предмета средњег стручног образовања**  
**у подручју рада Здравство и социјална заштита**

Члан 1.

У Правилнику о наставном плану и програму стручних предмета средњег стручног образовања у подручју рада Здравство и социјална заштита (“Службени гласник РС - Просветни гласник”, бр. 7/14, 11/14, 9/15 и 2/16), после наставног плана и програма за образовни профил физиотерапеутски техничар, додаје се програм матурског испита за образовне профиле: козметички техничар, лабораторијски техничар, медицинска сестра - техничар, стоматолошка сестра - техничар, фармацеутски техничар и физиотерапеутски техничар.

Програм матурског испита из става 1. овог члана одштампан је уз овај правилник и чине његов саставни део.

Члан 2.

Овај правилник ступа на снагу осмог дана од дана објављивања у “Службеном гласнику Републике Србије - Просветном гласнику”.

**ПРОГРАМ МАТУРСКОГ ИСПИТА**  
 **ЗА ОБРАЗОВНЕ ПРОФИЛЕ**  
 **КОЗМЕТИЧКИ ТЕХНИЧАР, ЛАБОРАТОРИЈСКИ**  
 **ТЕХНИЧАР, МЕДИЦИНСКА СЕСТРА - ТЕХНИЧАР,**  
 **СТОМАТОЛОШКА СЕСТРА - ТЕХНИЧАР,**  
 **ФАРМАЦЕУТСКИ ТЕХНИЧАР И ФИЗИОТЕРАПЕУТСКИ ТЕХНИЧАР**

**ЦИЉ МАТУРСКОГ ИСПИТА**

Матурским испитом проверава се да ли је ученик, по успешно завршеном образовању за одговарајући образовни профил, стекао наставним програмом прописана знања, вештине, способности и ставове, односно стручне компетенције за занимања за која се школовао у оквиру образовног профила.

**СТРУКТУРА МАТУРСКОГ ИСПИТА**

Матурски испит за ученике који су се школовали по наставним програмима за образовне профиле: *козметички техничар, лабораторијски техничар, медицинска сестра - техничар, стоматолошка сестра - техничар, фармацеутски техничар и физиотерапеутски техничар* састоји се од три независна испита:

- испит из Српског језика и књижевности, односно језика националне мањине (у даљем тексту: матерњи језик);

- испит за проверу стручно-теоријских знања;

- матурски практични рад.

**ПРЕДУСЛОВИ ЗА ПОЛАГАЊЕ МАТУРСКОГ ИСПИТА**

Ученик полаже матурски испит у складу са Законом. Матурски испит може да полаже ученик који је успешно завршио четири разреда средње школе по наставном програму за одговарајући образовни профил.

Завод за унапређивање образовања и васпитања - Центар за стручно и уметничко образовање (у даљем тексту: Центар) припрема Приручник о полагању матурског испита за одговарајући образовни профил (у даљем тексту: Приручник) којим се утврђују:

- посебни предуслови за полагање матурског испита;

- збирка теоријских задатака за матурски испит;

- листа радних задатака и комбинација са обрасцима за оцењивање;

- начини организације и реализације свих делова у оквиру матурског испита.

Збирку задатака за завршни тест и практичне радне задатке припремају наставници стручних предмета из школа у сарадњи са Центром.

Центар доставља Приручник свакој школи која остварује наставни план и програм одговарајућег образовног профила.

**ОРГАНИЗАЦИЈА МАТУРСКОГ ИСПИТА**

Матурски испит спроводи се у школи и просторима где се налазе радна места и услови за које се ученик образовао.

За сваког ученика директор школе именује ментора. Ментор је наставник стручних предмета који је обучавао ученика у току школовања. Он помаже ученику у припремама за полагање испита за проверу стручно-теоријских знања и матурског практичног рада.

У оквиру периода планираног наставним планом и програмом за припрему и полагање матурског испита, школа организује консултације и додатну припрему ученика за полагање испита, обезбеђујући услове у погледу простора, опреме и временског распореда.

Матурски испит за ученика може да траје највише четири радна дана. У истом дану ученик не може да полаже више од једног дела матурског испита.

За сваки део матурског испита директор школе именује стручну испитну комисију, коју чине три члана, као и њихове замене. Сваки део матурског испита се оцењује и на основу тих оцена утврђује се општи успех на матурском испиту.

**Испит из матерњег језика**

Циљ испита је провера језичке писмености, познавања књижевности, као и опште културе.

Испит из матерњег језика полаже се писмено.

На испиту ученик обрађује једну од четири понуђене теме. Ове теме утврђује Испитни одбор школе, на предлог стручног већа наставника матерњег језика.

Испит траје три сата.

Оцену писаног рада утврђује испитна комисија за матерњи језик на основу појединачних оцена сваког члана испитне комисије.

**Испит за проверу стручно-теоријских знања**

Циљ овог дела матурског испита је провера стручно-теоријских знања неопходних за обављање послова и задатака за чије се извршење ученик оспособљава током школовања. На испиту се проверавају знања која се стичу из предмета:

|  |  |  |  |  |
| --- | --- | --- | --- | --- |
| **КОЗМЕТИЧКИ**  **ТЕХНИЧАР** | **ЛАБОРАТОРИЈСКИ ТЕХНИЧАР** | | **МЕДИЦИНСКА**  **СЕСТРА - ТЕХНИЧАР** | |
| Естетска нега | Медицинска биохемија | | Здравствена нега | |
| Масажа | Микробиологија и паразитологија са епидемиологијом | | Интерна медицина | |
| Козметологија | Хематологија са трансфузиологијом | | Хирургија | |
| Дерматологија са негом | Основи клиничке медицине | | Инфектологија | |
| Естетска хирургија са негом | Лабораторијске технике | | Неурологија | |
|  |  | | Психијатрија | |
|  |  | | Педијатрија | |
|  |  | | Гинекологија и акушерство | |
| **СТОМАТОЛОШКА**  **СЕСТРА - ТЕХНИЧАР** | | **ФАРМАЦЕУТСКИ ТЕХНИЧАР** | | **ФИЗИОТЕРАПЕУТСКИ ТЕХНИЧАР** |
| Болести зуба | | Фармацеутска технологија | | Физикална терапија |
| Стоматолошка протетика | | Фармакогнозија са фитотерапијом | | Кинезиологија |
| Превентивна стоматологија | | Фармацеутско-технолошке операције и поступци | | Кинезитерапија |
| Дечија стоматологија | | Фармакологија | | Специјална рехабилитација |
| Пародонтологија и орална медицина | | Фармацеутска хемија | | Масажа |
| Орална хирургија | | Организација фармацеутске делатности | |  |
| Ортопедија вилица | |  | |  |

Испит се полаже писмено, решавањем теста за проверу стручно-теоријских знања, који садржи до 50 задатака, а вреднује се са укупно 100 бодова. Бодови се преводе у успех. Скала успешности је петостепена.

|  |  |
| --- | --- |
| **укупан број бодова остварен на тесту** | **УСПЕХ** |
| до 50 | недовољан (1) |
| 51-63 | довољан (2) |
| 64-75 | добар (3) |
| 76-87 | врло добар (4) |
| 88-100 | одличан (5) |

Тест и кључ за оцењивање теста припрема Центар на основу збирке теоријских задатака за матурски испит и доставља га школама.

Комисију за преглед тестова чине три наставника стручних предмета.

**Матурски практични рад**

Циљ матурског практичног рада је провера стручних компетенција прописаних програмом матурског испита за појединачне образовне профиле:

|  |  |  |  |  |
| --- | --- | --- | --- | --- |
| **КОЗМЕТИЧКИ**  **ТЕХНИЧАР** | | **ЛАБОРАТОРИЈСКИ ТЕХНИЧАР** | | **МЕДИЦИНСКА**  **СЕСТРА - ТЕХНИЧАР** |
| дијагностиковање, спровођење козметотерапијске и естетске процедуре на регији лица | | паразитолошка, бактериолошка, вирусолошка, серолошка и миколошка анализа | | посматрање и збрињавање болесника, спровођење личне хигијене, примена мера личне заштите, принципа асепсе и антисепсе и спречавање интрахоспиталних инфекција |
| дијагностиковање, спровођење козметотерапијске и естетске процедуре на регији тела | | квалитативна и квантитативна хематолошка анализа | | припремање болесника за спровођење медицинских процедура у дијагностичке сврхе, асистенција лекару и вођење пратеће документације |
| дијагностиковање, спровођење козметотерапијске и естетске процедуре на регији шака и стопала | | квалитативна и квантитативна биохемијска анализа крви и урина | | применa прописане терапије, исхрана болесника и спровођење здравствено-васпитног рада |
| **СТОМАТОЛОШКА**  **СЕСТРА - ТЕХНИЧАР** | **ФАРМАЦЕУТСКИ ТЕХНИЧАР** | | **ФИЗИОТЕРАПЕУТСКИ ТЕХНИЧАР** | |
| асистирање при збрињавању пацијента у стоматологији | израда лекова, медицинских и козметичких средстава по прописаној рецептури | | спровеђење фото-, термо-, хидро-, механо-, електро-, магнето-, соно- и балнеоклиматолошких терапијских процедура | |
| стерилизација стоматолошких инструмената и материјала | учешће у промету сировина, амбалаже, лекова, медицинских и козметичких средстава | | мерење обима и дужине екстремитета, обима покретљивости и мишићне снаге мануелно - мишићним тестом (ММТ) | |
|  | квалитативна и квантитативна анализа сировина, полупроизвода и готових производа у фармацеутској пракси | | оспособљавање пацијента за употребу ортоза, помагала за ход и трансфере | |

Матурски практични рад спроводи се у школи и просторима где се налазе радна места и услови за које се ученик образовао у току свог школовања.

Оцену о стеченим прописаним компетенцијама даје испитна комисија. Комисију чине три члана, које именује директор школе. Комисију чине:

- два наставника стручних предмета за образовни профил, од којих је један председник комисије и

- представник послодаваца - стручњак у датој области рада.

Сагласност на чланство представника послодаваца у комисији, на предлог школа, даје Унија послодаваца Србије, у сарадњи са одговарајућим пословним удружењима, Привредном комором Србије и Центром. Базу података о члановима испитних комисија - представницима послодаваца води Центар.

На матурском практичном раду ученик извршава два односно три радна задатка. Број радних задатака одговара броју прописаних стручних компетенција, а свака компетенција проверава се једним радним задатком.

Од стандардизованих радних задатака сачињава се одговарајући број комбинација радних задатака за матурски практични рад. Број комбинација које се користе у једном испитном року мора бити за 10% већи од броја пријављених кандидата.

Ученик има право да извлачи комбинацију радних задатака.

Елементи који се вреднују код сваког радног радног задатка су:

1. Припрема за израду радног задатка (писани текст)

2. Уредност на раду

3. Израда радног задатка

3.1. Редослед операција тј. технолошки процес израде

3.2. Очекивано време за израду

3.3. Параметри квалитета

Сваки радни задатак може да се оцени са највише 100 бодова. Успех на матурском практичном раду зависи од укупног броја бодова које је ученик стекао извршавањем свих прописаних радних задатака.

Сваки члан испитне комисије уноси оцене у свој образац за оцењивање, који садржи стандарде за дати радни задатак. Обрасце за оцењивање припрема Центар за сваки образовни профил.

На основу појединачног оцењивања свих чланова, комисија утврђује просечан број бодова за сваки радни задатак и тај податак уноси у Збирни образац за оцењивање радног задатка на завршном испиту, који је саставни део Записника о полагању завршног испита.

Укупан број бодова који ученик оствари на матурском практичном раду, једнак је збиру постигнутих бодова на свим радним задацима. Укупан број бодова преводи се у успех. Скала успешности је петостепена.

|  |  |  |
| --- | --- | --- |
| **УКУПАН БРОЈ БОДОВА** | | **УСПЕХ** |
| **2** радна задатка | **3** радна задатка |
| до 100 | до 150 | недовољан (1) |
| 101-126 | 151-189 | довољан (2) |
| 127-150 | 190-225 | добар (3) |
| 151-174 | 226-260 | врло добар (4) |
| 175-200 | 261-300 | одличан (5) |

ДИПЛОМА И УВЕРЕЊЕ

Ученик који је положио матурски испит, стиче право на издавање Дипломе о завршеном средњем стручном образовању за одговарајући образовни профил.

Уз диплому ученик добија Уверење о положеним испитима у оквиру савладаног програма огледа за образовни профил. Уверење о положеним испитима у оквиру савладаног програма огледа за образовни профил.